VDSS sklep Pdp 861/2012
Sodna praksa Višjega delovnega in socialnega sodišča, 2012-10-19

Oddelek za individualne in kolektivne delovne spore

plačilo razlike v plači - ustavitev postopka - umik tožbe - sodni red - sodne počitnice - tek roka

V času sodnih počitnic, razen v nujnih primerih, procesni roki ne tečejo, oziroma se tek roka prekine za čas trajanja sodnih počitnic in nato s 15. 8. nadaljuje.

Pritožba se zavrne in se potrdi izpodbijani sklep sodišča prve stopnje.

Sodišče prve stopnje je z izpodbijanim sklepom štelo, da je tožba umaknjena in je postopek ustavilo, ker tožnik v roku, ki mu ga je določilo sodišče prve stopnje, ni plačal dolžne sodne takse.

Zoper sklep se pritožuje tožnik zaradi nepopolne in nepravilne ugotovitve dejanskega stanja in zmotne uporabe materialnega prava. Predlaga, da pritožbeno sodišče pritožbi ugodi in izpodbijani sklep v celoti razveljavi. Navaja, da je na podlagi naloga sodišča sodno takso poravnal 28. 8. 2012. Tožnik je nalog za plačilo sodne takse prejel 5. 7. 2012, rok za plačilo se je iztekel 20. 7. 2012, to je v času sodnih počitnic. 83. člen Zakona o sodiščih v zadnjem odstavku določa, da v času sodnih počitnic roki ne tečejo in začnejo teči prvi naslednji dan, ko se iztečejo sodne počitnice. Zato je rok za plačilo sodne takse pričel teči z dnem 15. 8. 2012 in se je iztekel 30. 8. 2012, sodna taksa pa je bila plačana 28. 8. 2012, torej pred iztekom roka.

Pritožbeno sodišče je preizkusilo izpodbijani sklep v mejah pritožbenih razlogov, pri tem pa je po uradni dolžnosti pazilo na bistvene kršitve določb postopka iz 2. odstavka 350. člena Zakona o pravdnem postopku (ZPP, Ur. l. RS, št. 26/99 in naslednji, v zvezi s 366. členom ZPP in na pravilno uporabo materialnega prava).

34. člen Zakona o sodnih taksah (ZST-1, Ur. l. RS, št. 37/2008 in naslednji) določa, da v primeru, ko sodišče sprejme po pošti vlogo za začetek postopka, za katerega sploh ni plačana ali ni plačana vsa taksa, pošlje sodišče taksnemu zavezancu plačilni nalog, naj v 15 dneh od vročitve naloga plača dolžno sodno takso. Plačilni nalog mora vsebovati osebno ime in naslov, za pravno osebo pa ime in sedež, višino dolžne sodne takse in pravno podlago za njeno odmero, številko računa za nakazilo ter referenco (1. odstavek 34. člena ZST-1). Sodišče taksnega zavezanca tudi opozori na posledice, če takse v roku ne bi plačal (4. odstavek 34. člena ZST-1). Tožnik je nalog za plačilno sodne takse za postopek na prvi stopnji prejel 5. 7. 2012. Sodno takso je plačal dne 28. 8. 2012.

Zmotno je stališče pritožnika, da je rok za plačilo sodne takse začel teči 15. 8. 2012 in se je iztekel 30. 8. 2012. Zakon o sodiščih (ZS-C, Ur. l. RS, št. 28/2000 in naslednji) v 3. odstavku 83. člena določa, da v času sodnih počitnic, razen v nujnih primerih, procesni roki ne tečejo, prav tako se ne vročajo sodna pisanja. V konkretnem primeru je bilo sodno pisanje vročeno 5. 7. 2012, torej pred časom sodnih počitnic. Ob upoštevanju, da v času sodnih počitnic roki ne tečejo (oziroma je bil tek roka prekinjen), se je rok za plačilo sodne takse iztekel 20. 8. 2012. Ker je bila sodna taksa plačana 28. 8. 2012, torej prepozno, je izpodbijani sklep sodišča prve stopnje pravilen in zakonit.

Glede na navedeno je pritožba tožnika neutemeljena. Ker pred sodiščem prve stopnje tudi niso bile storjene kršitve, na katere je treba paziti po uradni dolžnosti, je pritožbeno sodišče pritožbo tožnika kot neutemeljeno zavrnilo in potrdilo sklep sodišča prve stopnje (2. točka 365. člena ZPP).

ZST-1 člen 34, 34/1, 34/4. ZS člen 83, 83/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.